Христо Смирненски
Христос възкресе

chitanka.info

Камбанен звън се в тъмнината носи,

на светла радост звън ехти

и хор от англечета златокоси

приглася в модри висини:

„Христос възкресе!“

Сред звездна нощ се носи звън камбанен,

лети той плавно надалеч,

където тътне огън барабанен,

където светка кървав меч:

„Христос възкресе!“

Над македонските долини, в кръв обляни,

звънът на нов живот лети,

на Добруджа сред китните поляни

на свободата звън ехти:

„Христос възкресе!“

В страната на снега и бича

разнесе се камбанен звън

и ясно слънце днеска там наднича

сред адский мрак, след дългий сън:

„Христос възкресе!“

Далеч, макар и глухо, веч се носи

звънът тържествен на мира

и скоро всички пречки кат прекоси,

той громко екне ще в света:

„Христос възкресе!“

Камбанен звън се в мрака волно носи,

на светла радост звън лети

и хор от англечета златокоси

приглася в модри висини:

„Христос възкресе!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.